Broj: 711-I-667-M-08/22-02-21

Zagreb, 21. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Filipčića, ravnatelja Klinike za psihijatriju „Sveti Ivan“**, za davanjem mišljenja Povjerenstva, na 155. sjednici, održanoj 21. siječnja 2022., daje sljedeće:

**MIŠLJENJE**

1. **Sukladno članku 18. stavku 5. ZSSI-a, obveznik Igor Filipčić može za vrijeme obnašanja dužnosti ravnatelja Klinike za psihijatriju „ Sveti Ivan“ biti zastupnik u skupštini Hrvatske liječničke komore pri čemu za obavljanje tih poslova ne može primati naknadu, osim naknade putnih i drugih opravdanih troškova za obavljanje te funkcije.**
2. **Sukladno članku 17. stavku 2. ZSSI-a, obveznik Igor Filipčić, može za vrijeme obnašanja javne dužnosti ravnatelja Klinike za psihijatriju „ Sveti Ivan“ obavljati funkciju člana Povjerenstva za medicinsku etiku i deontologiju Hrvatske liječničke komore te za ovu funkciju primati naknadu.**

Obrazloženje

Zahtjev za davanjem mišljenja Povjerenstva podnio je obveznik Igor Filipčić, ravnatelj Klinike za psihijatriju„ Sveti Ivan“. Zahtjev je u Povjerenstvu zaprimljen 10. siječnja 2022.g. pod poslovnim brojem 711-U-255-M-8/22-01-1, povodom kojeg se vodi predmet broj M-8/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom Sudski registar Trgovačkog suda u Zagrebu utvrdilo da Igor Filipčić obnaša dužnost ravnatelja Klinike za psihijatriju„ Sveti Ivan“ čiji je osnivač i jedini član Grad Zagreb. Stoga je povodom obnašanja navedene dužnosti Igor Filipčić obvezan postupati sukladno odredbama ZSSI-a.

Člankom 8. stavkom 3. i 4. ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je odlukom Upravnog vijeća Psihijatrijske bolnice „Sveti Ivan“ od dana 10. travnja 2018.g. imenovan ravnateljem te ustanove na mandat koji traje četiri godine a započeo je s danom 08. srpnja 2018.g. Navodi da je Psihijatrijska bolnica „Sveti Ivan promijenila naziv u Klinika za psihijatriju „Sveti Ivan“ te prilaže rješenje o upisu promjene tvrtke broj:Tt-21/45970-2 od 13. listopada 2021.g.

Obveznik također navodi da je zastupnik u skupštini Hrvatske liječničke komore i član Povjerenstva za medicinsku etiku i deontologiju Hrvatske liječničke komore.

U odnosu na Hrvatsku liječničku komoru obrazlaže da se radi o pravnoj osobi s javnim ovlastima čija su tijela: Skupština, Vijeće, Izvršni odbor, Stalna povjerenstva Izvršnog odbora, Predsjednik, Zamjenik predsjednika, Rizničar, Nadzorni odbor, Sud, Županijska povjerenstva i Središnje izborno povjerenstvo. Skupština je najviše tijelo Hrvatske liječničke komore koju čine zastupnici članova komore i koja prema članku 16. Statuta Hrvatske liječničke komore („Narodne novine“, broj 55/18.) obavlja sljedeće poslove: donosi Statut Komore, donosi Kodeks medicinske etike i deontologije, donosi Pravilnik o stručnom nadzoru, donosi Pravilnik o disciplinskom postupku, donosi Pravilnik o izboru tijela komore, donosi Pravilnik o arbitraži, donosi Pravilnik o postupku priznavanja inozemnih stručnih kvalifikacija, donosi Pravilnik o dodjeli novčane pomoći, donosi Pravilnik o javnim knjigama, donosi Pravilnik o odobrenju za samostalan rad (licenca), donosi Pravilnik o stručnoj obuci kandidata za stalne sudske vještake, donosi Pravilnik o odličjima i godišnjim nagradama, donosi financijski plan i zaključni račun Komore, bira Rizničara te predsjednike stalnih povjerenstava, bira predsjednika i zamjenika predsjednika Skupštine, bira članove Nadzornog odbora, odlučuje o izvješćima svih tijela komore, bira revizorsko društvo ili samostalnog revizora, donosi programe i planove rada tijela komore, donosi strateške odluke važne za rad komore, odlučuje o visini upisnine i visini članarine, donosi odluku o sjedištu komore, donosi Poslovnik o radu Skupštine, po potrebi osniva, zbog određene svrhe (ad hoc), povjerenstva ili radne skupine, donosi odluke o sklapanju poslova čija neto vrijednost prelazi iznos od 1.000.000,00 kuna.

U odnosu na Povjerenstvo za medicinsku etiku i deontologiju obveznik navodi da se radi o stalnom povjerenstvu Izvršnog odbora Hrvatske liječničke komore koje prema članku 24. Statuta Hrvatske liječničke komore obavlja sljedeće poslove: predlaže nacrt Kodeksa medicinske etike i deontologije, prati i nadzire provođenje pravila medicinske etike i deontologije te poduzima odgovarajuće mjere u slučaju njihovog kršenja, raspravlja i daje mišljenje odnosno tumačenje o pojedinim pitanjima iz medicinske etike i deontologije, nadzire poštivanje etičkih principa u ostvarivanju prava građana na zdravstvenu zaštitu, svoj rad koordinira s ostalim tijelima komore, poduzima potrebne prethodne radnje za provođenje postupka pred Sudom komore, obavlja i druge poslove predviđene Statutom te drugim općim aktima komore.

Obveznik traži mišljenje može li za vrijeme obnašanja dužnosti ravnatelja Klinike za psihijatriju „Sveti Ivan“ biti zastupnik u skupštini Hrvatske liječničke komore i član Povjerenstva za medicinsku etiku i deontologiju Hrvatske liječničke komore i za obavljanje tih dužnosti primiti naknadu.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 35. Zakona o liječništvu („Narodne novine“ broj 121/03., 117/08 u daljnjem tekstu: Zakon o liječništvu) propisano je da se liječnici koji rade na neposrednim poslovima zdravstvene zaštite obvezno udružuju u Hrvatsku liječničku komoru kao samostalnu i neovisnu strukovnu organizaciju sa svojstvom pravne osobe i javnim ovlastima. U okviru svojih djelatnosti Hrvatska liječnička komora predstavlja liječnike u Republici Hrvatskoj i u inozemstvu.

Člankom 37. Zakona o liječništvu propisano je da u okviru svojih javnih ovlasti Hrvatska liječnička komora vodi Imenik liječnika u Republici Hrvatskoj, daje, obnavlja i oduzima odobrenja za samostalan rad, obavlja stručni nadzor nad radom liječnika, određuje najnižu cijenu rada privatnih liječnika i odobrava pojedinačne cijene liječničkih usluga privatnih liječnika, dok su u članku 38. istog zakona navedeni i ostali poslovi koje obavlja i to: čuva i unapređuje društveni položaj i ugled liječničkog zvanja, donosi Kodeks medicinske etike i deontologije te prati i nadzire njegovo provođenje i sankcionira kršenje, u suradnji s medicinskim fakultetima te stručnim medicinskim društvima organizira, nadzire i vrednuje trajno stručno usavršavanje liječnika, daje mišljenje u postupku osnivanja, preseljenja i prestanka rada privatnih zdravstvenih ustanova i privatnih praksi, zastupa liječnike kod sklapanja ugovora sa Hrvatskim zavodom za zdravstveno osiguranje te društvima za osiguranje u cilju vrednovanja liječničkog rada u postupku formiranja cijena zdravstvenih usluga, predlaže osnovnu mrežu zdravstvene djelatnosti, daje prijedloge i stručna mišljenja kod pripreme propisa koji imaju utjecaj na razvoj medicinske struke, zdravstvene zaštite i liječničkog zvanja, obavlja i druge poslove i zadaće u skladu sa zakonom i drugim propisima.

Tijela Hrvatske liječničke komore, sukladno članku 39. stavak 1. Zakona o liječništvu su Skupština, Vijeće, Izvršni odbor, Predsjednik, Nadzorni odbor, sud i druga tijela utvrđena Statutom dok je stavkom 2. istog članka određeno da se ustroj i tijela komore te njihov sastav, način izbora, prava i dužnosti uređuju Statutom i drugim općim aktima Komore. Člankom 11. Statuta Hrvatske liječničke komore određeno je da su tijela komore osim onih navedenih u članku 39. stavak 1. Zakona o liječništvu, i Stalna povjerenstva Izvršnog odbora, Zamjenik predsjednika komore, Rizničar, Županijska povjerenstva komore i Središnje izborno povjerenstvo.

Člankom 15. Statuta Hrvatske liječničke komore propisano je da je Skupština najviše tijelo koju čine zastupnici članova Hrvatske liječničke komore, te su člankom 16. propisani poslovi koje Skupština obavlja.

Temeljem članka 21. Statuta Hrvatske liječničke komore Izvršni odbor osniva stalna povjerenstva, među kojima je i Povjerenstvo za medicinsku etiku i deontologiju.

Iz odredbi Statuta Hrvatske liječničke komore proizlazi da se radi o strukovnoj organizacija liječnika – doktora medicine, koja predstavlja te štiti prava i zastupa interese liječnika u Republici Hrvatskoj i inozemstvu, ali ima i određene javne ovlasti. Navedene javne ovlasti proizlaze iz posebnosti liječničke struke i očituju se u davanju odobrenja za rad, određivanje cijena liječničkih usluga i dr., a članstvo je povezano sa specifičnim medicinskim obrazovanjem i stručnim kvalifikacijama.

U tom smislu, iako Hrvatska liječnička komora nije upisana u nadležni registar udruga i formalno ne djeluje kao udruga, uvažavajući da je svrha njezina osnivanja ostvarivanje zajedničkih ciljeva njenih članova na netržišnoj osnovi, Povjerenstvo utvrđuje da se radi o neprofitnoj pravnoj osobi koja u svojem djelovanju ostvaruje obilježja udruge.

Stoga su povodom dijela upita koji se odnosi na članstvo obveznika u Skupštini Hrvatske liječničke komore mjerodavne odredbe članka 18. stavka 5. ZSSI-a, pri čemu Skupština, sukladno ovlastima navedenima u Statutu, ima upravne ovlasti.

Temeljem istih odredbi kojima je zabranjeno primiti naknadu za rad u upravnom tijelu, Povjerenstvo utvrđuje da obveznik uz obnašanje dužnosti ravnatelja predmetne zdravstvene ustanove može obavljati funkciju zastupnika u Skupštini Hrvatske liječničke komore, ali bez prava na naknadu u toj ulozi, osim prava na naknadu putnih i drugih opravdanih troškova, jer bi to bilo suprotno odredbi članka 18. stavka 5. ZSSI-a.

U odnosu na obavljanje funkcije člana Povjerenstva za medicinsku etiku i deontologiju Hrvatske liječničke komore, Povjerenstvo zaključuje da se radi o obavljanju stručnih poslova koji podrazumijevaju specifična znanja medicinske struke, u za tu svrhu posebno osnovanim radnim tijelima savjetodavnog karaktera (predlaganje nacrta Kodeksa medicinske etike i deontologije, raspravljanje i davanje mišljenja odnosno tumačenje o pojedinim pitanjima iz medicinske etike i deontologije, nadziranje poštivanja etičkih principa u ostvarivanju prava građana na zdravstvenu zaštitu, i dr.), koje na taj način doprinose ukupnom ostvarenju razloga osnivanja Hrvatske liječničke komore.

Pretpostavka obavljanja ove funkcije i članstva u navedenim povjerenstvima je članstvo u samoj Hrvatskoj liječničkoj komori, kao strukovnoj organizaciji liječnika, a po prirodi stvari radi se o povremenom obavljanju poslova.

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI-a, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, već o drugim poslovima koje obveznik može povremeno obavljati istodobno s obnašanjem dužnosti ravnatelja Klinike za psihijatriju„ Sveti Ivan“ te za to primati naknadu, pri čemu je dužan podatke o navedenim funkcijama i članstvima navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Igor Filipčić, putem dostavljene e-mail adrese
2. Objava na internetskoj stranici Povjerenstva
3. Pismohrana